הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 83, 2017-07-19 10:12

מכלוף מיקי זוהר: אני מתכבד לפתוח את הוועדה לצדק חלוקתי ושוויון חברתי.

מכלוף מיקי זוהר: הנושא שפנינו היום הוא דיון המשך בנושא אותם כבישים, אותם צמתים, אותם רמזורים שאנחנו מייחלים ומחכים להם בכליון עיניים שטרם ראו אור ואנחנו רוצים להבין ממשרד התחבורה האם הנושא הגיע לכדי פתרון.

מכלוף מיקי זוהר: כן, משרד התחבורה.

<מיטל הומינר: אני אחראית על תקציבי פיתוח במשרד התחבורה.

<מיטל הומינר: כפי שיצא לכם מכתב לאחר הוועדה הקודמת, מנכ"לית משרד התחבורה קרן טרנר העבירה לכם מכתב שבו היא אמרה שהפרויקט בצומת בת אדר הוכר כמוקד סיכון.

<מיטל הומינר: מספר התאונות מצדיק טיפול בצומת, בהתאם לזה ישר העברנו לנתיבי ישראל את הבקשה להתחיל תכנון, זה קרה בסוף אפריל, כך שאנחנו חודשיים אחרי.

<מיטל הומינר: נתיבי ישראל התחילו מינוי צוות מתכננים.

<מיטל הומינר: הפרוגרמה שמוצעת שם על הפרויקט היא רמזור בצומת, והפרויקט יסיים תכנון במהלך שנת 2018, אני לא יכולה ממש להתחייב לתאריך.

מכלוף מיקי זוהר: סליחה?

<מיטל הומינר: שניה, אני לא יכולה להתחייב לתאריך.

<מיטל הומינר: משך תכנון של פרויקט לוקח לנו - - -

מכלוף מיקי זוהר: לא הבנתי, זה להציב רמזור.

מכלוף מיקי זוהר: איזה פרויקט?

מכלוף מיקי זוהר: לא ביקשנו לבנות שם קניון.

<מיטל הומינר: ברגע שאני צריכה להציב רמזור, אני צריכה להרחיב את הצומת.

<מיטל הומינר: להרחיב את הצומת אני חייבת לבדוק שאין שם תשתיות מתחת, אני לא יכולה לבוא ולהציב רמזור באמצע - - - גונן, אתה רוצה להדגיש?

<סער גונן: כל תכנון של כל פרויקט שאפילו יהיה ימינה-ימינה, לצורך העניין מקטע של התחלת מינוי המתכננים, מנהלי הפרויקטים וכולי, התכנון, אישור של הסדר התנועה, בדיקה אם יש צורך בסטטוטוריקה, תיאום תשתיות וכולי, בכביש ראשי כזה במיוחד עם תשתיות לשני הצדדים, אורך בין שישה חודשים לתשעה חודשים.

<סער גונן: בדרך כלל מוקדי סיכון אצלנו, זה פחות או יותר לוחות הזמנים של תכנון.

<סער גונן: אני לא מכיר, דרך אגב, גופים אחרים שיודעים לתכנן יותר מהר ולהביא את זה למוכנות למכרז.

<סער גונן: הרבה פעמים אומרים שתכנון, ההסדר תנועה עצמו יכול לקחת חודשיים-שלושה, זה נכון.

<סער גונן: אבל כשמדברים על תכנון מפורט ומוכנות למכרז, זה פחות או יותר לוחות הזמנים, חצי שנה במקרה הטוב.

<סער גונן: זה פחות או יותר על מה שאנחנו מדברים, יכול להיות שייקח עוד חודש-חודשיים.

מכלוף מיקי זוהר: אני אומר לכם משהו, אתם פשוט משחקים בחיי אדם.

מכלוף מיקי זוהר: זה מה שיש לי לומר, ואלה גם המסקנות של הוועדה.

מכלוף מיקי זוהר: משרד התחבורה, ואני מצטער לומר את זה, בטח לא שר התחבורה, ואני גם הולך לעדכן את שר התחבורה בעניין הזה, כי הוא חבר מפלגתי ויש בינינו חברות אמיצה.

מכלוף מיקי זוהר: פשוט הפקידים של משרד התחבורה מסכנים חיי אדם.

מכלוף מיקי זוהר: אם ככה עובד משרד התחבורה בעניינים האלה לפחות של מוקדי סיכון, כן?

מכלוף מיקי זוהר: אני רואה את מה שקורה במדינת ישראל מבחינת מהפכה תחבורתית, אבל יכול להיות שסדר העדיפויות אולי זה לעשות דברים שהם יותר "פאנסי" מאשר להציל חיי אדם.

מכלוף מיקי זוהר: פה מדובר בחיי אדם.

מכלוף מיקי זוהר: אני שומע כל שבוע-שבועיים על תאונת דרכים שם.

מכלוף מיקי זוהר: כל שבוע-שבועיים תאונת דרכים.

מכלוף מיקי זוהר: אנשים ניצלים בנס, אנשים כבר נהרגו שם.

מכלוף מיקי זוהר: מישהי אחת נהרגה, נכון?

<דוד סעדון: נהרגה בחורה בת 20.

מכלוף מיקי זוהר: נהרגה כבר בחורה.

מכלוף מיקי זוהר: והמקום שם הוא סכנת נפשות.

מכלוף מיקי זוהר: אם כל הסיפור הזה באמת, או שהוא לא נמצא בראש סדר העדיפויות שלכם, וזה כנראה המצב, או שפשוט שיטת העבודה לא הגיונית.

מכלוף מיקי זוהר: כרגע המצב הוא שיש שם סכנת חיים ממשית לכל אזרח שפונה בצומת הזאת לביתו או שיוצא מביתו לעבודה או לא יודע לאן.

מכלוף מיקי זוהר: העניין הזה פשוט בלתי נסבל.

מכלוף מיקי זוהר: אני אומר לכם שאם לא יקום שם רמזור בחודש, חודשיים, שלושה הקרובים, אני הולך להגיש שאילתה בכנסת.

מכלוף מיקי זוהר: אני אביא את שר התחבורה לשם, הוא ייתן שם הסברים ואני גם אגיד לו שהוא יבדוק את הפקידות שלו במשרד, האם היא עובדת בצורה נכונה או לא.

מכלוף מיקי זוהר: מה אדוני רוצה לומר?

<דוד סעדון: אני חייב להגיד שני דברים.

<דוד סעדון: אחד – אני בא מעולם התכנון והפיקוח בתחום ההנדסי, יש לי חברה של אדריכלים ומהנדסים.

<דוד סעדון: מה שאתם אומרים זה פשוט לעג לרש, כמו שיושב ראש הוועדה חבר הכנסת מיקי זוהר אומר.

<דוד סעדון: לא נתקלתי בתופעה כזאת.

<דוד סעדון: היא מדברת על מהלך 2018, אתה מדבר על חצי שנה, קיבלתם את זה באפריל, אם אני יודע חשבון קצת, ככלכלן אני יכול להגיד לך שזה אוקטובר 2017 ולצאת לדרך ב-2017 לעבודות ורמזורים.

<דוד סעדון: אין דברים כאלה.

<דוד סעדון: אתם פשוט או שבאים לעבודה, או שבאים לעבוד, תחליטו איפה אתם נמצאים בקטגוריה הזאת.

<דוד סעדון: אני חושב שזה חמור ביותר, כל אדם שיצא נכה משם, ויצאו נכים משם, נכים קשים.

<דוד סעדון: הייתה הרוגה רק לפני חצי שנה שם.

<דוד סעדון: כל נכה כזה לא שווה אפילו את ה-10, 20, 30, 40 מיליון שקלים שלכם.

<דוד סעדון: זה אחד.

<דוד סעדון: שניים – יש עוד צומת אחת בנוסף, שזה צומת של באר גנים שהוא צומת מסוכן, שהולך לקבל שם 500-600 בתי אב בשנה הקרובה.

<דוד סעדון: בצומת בת אדר הולך להיות פתוח בעוד חודש וחצי, אפילו פחות מזה, מתחם ענק של אזור מסחרי באזור מבקיעים על ציר כביש 4, שיעלה את נפחי התנועה פי 3 ופי 4, כי כל אשקלון יוצאת לשם.

<דוד סעדון: זה אחד ה"ביג" הגדולים ביותר באזור שלנו.

<דוד סעדון: לכן גם עומס התנועה, עם אושר עד בצומת בת אדר, וכל הסיפור הזה, רק ילך ויוחמר, ואתם אומרים לנו עוד שנה, שנה וחצי יצא אולי לביצוע.

<דוד סעדון: אני אומר לכם שזה חמור.

<דוד סעדון: דבר נוסף מיקי, אני חושב עם כל הכבוד, אבל הדברים האלה כבר הגדישו את הסאה.

<דוד סעדון: אני יכול להגיד לכם בוודאות דבר אחד, התחילה מכירת בתים אצלנו לאור המצב בצומת.

<דוד סעדון: זה לא קלישאה שאני אומר, התחילה מכירת בתים.

מכלוף מיקי זוהר: לפנות שם בצומת זו סכנת חיים.

<דוד סעדון: אנשים לא מוכנים לקחת סיכונים.

מכלוף מיקי זוהר: אתה פונה שם בצומת, קודם כל לפנות שם בצומת אתה צריך להמתין הרבה זמן, בגלל שיש כל הזמן תנועה, ואם כבר אתה פונה לצומת אתה מהמר - או שייכנסו בי או שלא ייכנסו.

<דוד סעדון: עוד משפט אחד ברשותכם, גם אם יצאת לאמצע הצומת כמו שיש בחלק מהמקרים בחלק מהצמתים שאתה כאילו עומד כחניית ביניים כדי להשתלב בתנועה שאתה רוצה לפנות שמאלה, אין לך אפשרות, כי רכב שלי, שהוא פרייבט לצורך העניין, אם אני אעמוד בצומת באמצע, אני עומד חצי על המסלול ממערב וחצי על המסלול ממזרח, זאת אומרת אני מסכן חיים בכל מקרה, שלי ושל אלה שבאים על ציר כביש 4.

<דוד סעדון: אז רבותיי, שנסו מותניים.

מכלוף מיקי זוהר: קחו את העניינים לידיים.

מכלוף מיקי זוהר: מסקנות הדיון להיום הם כך - - -

<מיטל הומינר: אני רק רוצה להתייחס לנושא של הטיפול במוקדי סיכון במשרד התחבורה, אוקיי?

מכלוף מיקי זוהר: אני אומר לך בכנות רבה, היום אני לא במקום שאני רוצה לבדוק את שיטת העבודה של משרד התחבורה, אני רוצה שם רמזור.

מכלוף מיקי זוהר: בואו נעזוב את ההסברים, ואני יודע, רפרנטים תפקידכם לבוא ולהגיד כמה אתם עושים, אני מעריך את זה מאוד, הכל בסדר.

מכלוף מיקי זוהר: זה דיון שלישי כבר.

מכלוף מיקי זוהר: היו שם מאז כבר שש-שבע תאונות מאז הדיון הזה, ואין שם עדיין רמזור.

מכלוף מיקי זוהר: אני לא רוצה להגדיר את זה חלמאות אבל אני חושב שאני יכול להגדיר את זה כחוסר אחריות.

מכלוף מיקי זוהר: חוסר אחריות לחיי אדם של ציבור בפריפריה, וזו תפקידה של הוועדה, למנוע את זה.

מכלוף מיקי זוהר: לכן אני מבקש לקרוא את מסקנות הוועדה.

מכלוף מיקי זוהר: הוועדה קובעת כי משרד התחבורה חייב לפעול לטיפול בסוגיה באופן מיידי.

מכלוף מיקי זוהר: תשובתה של המנכ"לית קרן טרנר התקבלה במשרדי הוועדה, ו הוועדה פונה למנכ"לית המשרד לפעול להתקנת רמזור באופן מיידי ולא להמתין עד לשנת 2018.

מכלוף מיקי זוהר: והיא תפנה אליה כמובן בכתב בעניין הזה.

מכלוף מיקי זוהר: הוועדה תפנה גם לשר התחבורה בעניין ובמידה ונושא זה לא ייפתר בהקדם האפשרי, יוגש על ידי יו"ר הוועדה, חבר הכנסת מיקי זוהר, שאילתה דחופה בסוגיה על מנת להביא לפתרון סופי של העניין החשוב הזה.

מכלוף מיקי זוהר: הישיבה נעולה.

<דן קדרון: אני נוסע ומרצה בהרבה מקומות בארץ, הגעתי לזיקים לפני חודש וחצי בערך, נתתי הרצאה בזיקים, כשיצאתי חזרה הגעתי לצומת הזאת של זיקים, אני רוצה להגיד לכם, פשוט אמרתי שמע ישראל שהצלחתי לחזור, כי יצאתי לצומת, הגעתי לשם, כבוד היושב ראש, הגעתי לצומת, משאית פול טריילר פספסה אותי בכזה כי לא רואים.

<דן קדרון: לא רואים.

מכלוף מיקי זוהר: אני מסכים אדוני, ולכן אנחנו גם עורכים את הדיון.

מכלוף מיקי זוהר: תודה רבה לכל המשתתפים.